Hér er spennandi ferð um heillandi staði í Frakklandi , Sviss og Ítalíu . Ferðin hefst í Genf en þaðan er ekin einstaklega falleg leið til Chamonix í Frakklandi . Þar njótum við okkar í þessum dásamlega bæ í fjallasal Alpanna og förum með kláfi upp á tind Aiguille du Midi en þaðan er stórkostlegt útsýni hvert sem litið er . Við ökum yfir skarðið Col De Forclaz til Martigny í Sviss og þaðan til Aosta á Ítalíu . Aosta er höfuðstaður Valle d‘Aosta héraðsins en hann munum við skoða næstu daga . Dalur þessi er heillandi heimur miðalda þar sem mögnuð fjallafegurð hrífur hvert sem litið er . Ótal kastalar og hallir , með miðaldakastalann Fenis fremstan í flokki , minna á liðna tíð , hver lófastór blettur er ræktaður og vínviður teygir sig hvarvetna upp eftir hæðunum . Við förum í Gran Paradiso , elsta þjóðgarð Ítalíu , og enginn fer um þessa matarkistu Ítalíu án þess að smakka á framleiðslu bændanna . Á leið okkar til Arenzano á ítölsku rivíerunni verður áð í Turin , fyrrum höfuðborg konungsríkis Ítalíu . Turin stendur við ána Po og hana prýða margar fagrar byggingar sem unun er að sjá . Glæstur er turninn Mole Antonelliana sem er eins konar tákn borgarinnar , tæpir 170 m á hæð . Við njótum okkar við Miðjarðarhafið , heimsækjum Rapallo við Tigullio flóa , siglum til hinnar frægu borgar Portofino og röltum um hafnarborgina Genúa . Það er ljúft að ljúka dásamlegri ferð í afslöppun á ströndinni áður en ekið er til Mílanó og flogið heim . Brottför frá Keflavík kl. 7:20 . Mæting í Leifsstöð í síðasta lagi 2,5 klst. fyrir brottför . Lending í Genf kl. 13:00 að staðartíma . Nú verður ekin fögur leið yfir til Chamonix í Frakklandi sem stendur við rætur hæsta fjalls Vestur-Evrópu , Mont Blanc . Gist verður í tvær nætur á hóteli í miðbænum . Chamonix er bær fjalladýrkenda og þekktur skíðabær en fyrstu vetrarólympíuleikarnir voru haldnir hér árið 1924 . Frá miðbænum gengur útsýniskláfur upp í 3.842 m hæð á Aiguille du Midi en þaðan er stórkostlegt útsýni yfir á Mont Blanc , Chamonix og dalinn fyrir neðan . Byrjað verður á því að taka kláfinn upp og njóta útsýnisins yfir Alpafjöllin og gott að gefa sér góðan tíma þar uppi , því upplifunin er stórkostleg . Eftir komu niður er örugglega hægt að njóta þess að vera á þessum draumastað því bærinn og umgjörð hans eru töfrandi . 9. júní | Sankti Bernharðsskarð & Valle d‘Aosta Kveðjum Chamonix eftir frábæra daga en nú verður stefnan tekin á Aosta dalinn sem er rómaður fyrir fegurð og dulúðlega miðaldarómantík . Á leiðinni þangað verður ekið yfir skarðið Col de Forclaz til Martigny í Sviss sem er skemmtilegur bær með frönskum blæ . Þar gefum við okkur tíma til að kanna lífið og fá okkur hressingu . Síðan heldur ferðin áfram um Wallis , yfir Sankti Bernharðsskarðið en vegurinn liggur í 2.469 m hæð þar sem stórkostleg fjallafegurð umvefur okkur á leið til bæjarins Aosta í Aosta dalnum . Þar gistum við í 3 nætur í miðbænum . 10. júní | Dagur í Aosta og frjáls tími Sá sem heyrir og þekkir Valle d‘Aosta hugsar ósjálfratt um glæsilega , snæviþakta fjallstinda og jökla en hér er að finna hæstu tinda Alpanna . Aosta er höfuðstaður Valle d‘Aosta héraðsins en hér stofnuðu Rómverjar borgina Augusta Prætoria Salassorum . Arfleifð hennar er sýnileg enn í dag , t.d. með Ágústusarboganum , Praetoria hliðinu og borgarmúrnum sem hægt er að ganga á , brúnni Ponte di pietra og leifunum af rómversku leikhúsi . Gotneska dómkirkjan er merkileg og margar dulúðlegar og glæstar byggingar prýða þessa fögru borg . Í dag verður farið í skemmtilega skoðunarferð en eftir hana verður frjáls tími til að kanna borgina á eigin vegum . 11. júní | Kastalar , Valle d´Aosta dalur & snarl hjá vínbónda Valle d´Aosta dalurinn er dalur kastala og halla þar sem heillandi heimur miðaldanna hrífur . Fjallafegurð og kastalar tróna um allar hæðir og hóla , þar sem gróðursæld og vínviður teygja sig upp hæðirnar . Fenis kastalinn er sá fallegasti og best varðveittasti af þeim öllum og því gaman að skoða hann . Einnig verður ekið inn í Gran Paradiso , elsta þjóðgarð Ítalíu og þaðan farið til fallega bæjarins Cogne sem er í 1534 m hæð í hjarta þjóðgarðsins . Hannn er höfuðstaður hins forna Salassilands sem státar sig af ríkri sögu og menningarlegri fortíð . Á leið okkar um dalinn verður áð til að fá sér hádegissnarl hjá vínbónda en þeir eru frægir fyrir góðan mat , ostagerð og vínrækt . Nú verður stefnan tekin á Arenzano við ítölsku rivíeruna , en áður en þangað er komið verður sögufræga borgin Turin á vegi okkar . Hún er ein gömlu rómversku borganna við ána Po og var á árunum 1861 - 1865 höfuðborg konungsríkis Ítalíu . Borgin er einstaklega töfrandi og hér er margt að skoða , m.a. falleg torg og Porta Palatina hliðið frá tímum Rómaveldis . Hér má einnig finna ótal glæstar , sögulegar byggingar og hallir . Tákn borgarinnar er hinn öflugi Mole Antonelliana turn sem er einstök bygging , 167,5 m á hæð , byggður árið 1889 og var hann þá önnur hæsta bygging í heimi . Það er mikil upplifun að fara upp í hann því útsýnið þaðan er ólýsanlegt . Eftir góðan tíma þar verður ekið til Arenzano þar sem gist verður í 3 nætur . Á þessum degi upplifum við fegurð ítölsku rivíerunnar á akstri til Rapallo , sem er við Tigullio flóann þar sem fallegasta hafnarkastala Liguria strandarinnar er að finna . En þar byrjum við á því að kanna líf bæjarins sem er litríkur og skemmtilegur . Eftir góðan tíma þar verður farið í töfrandi siglingu með Portofino skaganum sem dregur nafn sitt af bænum fræga Portofino sem við komum til með að njóta í allri sinni dýrð . Þar verður gefinn tími til að fá sér hádegishressingu og kanna líf bæjarbúa á þessum fagra stað . 14. júní | Hálfur dagur í Genúa & Arenzano Glæsilegur dagur í Genúa , höfuðborg Ligúríu strandar . Hún er ein mesta hafnarborg Ítalíu og með þeim mikilvægustu við Miðjarðarhafið en það er margt sem þessi fallega borg hefur upp á að bjóða . Aðalshallir Genúa taka öðrum slíkum fram á Ítalíu , hvað snertir fjölda , glæsileika og sýnir hvernig aðalsmenn lifðu á 16. og fram á 17 öld . Á skemmtilegri göngu okkar um borgina heyrum við sagnir af m.a þjóðarhetjunni Garibaldi og Kristófer Kólumbus . Eftir líflega skoðunarferð verður frjáls tími til að fá sér hressingu og njóta lífsins áður en ekið verður aftur til Arenzano þar sem hægt verður að slaka á eftir skemmtilega ferð . 15. júní | Mílanó , frjáls tími og heimferð Það er komið að heimferð eftir sæludaga á þessum yndislegu svæðum . Eftir morgunverð er ekið til heimsborgarinnar Mílanó . Byrjað verður á að fara í stutta skoðunarferð um borgina . Eftir það höfum við frjálsan tíma til að upplifa þessa heillandi borg á eigin vegum og fá okkur kvöldhressingu áður en við ökum út á flugvöll . Brottför þaðan kl. 20:40 og lending í Keflavík kl. 22:55 að staðartíma . Hlín starfaði í sjö sumur sem fararstjóri á Rimini á vegum Samvinnuferða-Landsýnar og þegar hún fluttist heim skellti hún sér í Leiðsöguskólann og starfaði eftir það sem leiðsögumaður á sumrin með erlenda ferðamenn , aðallega ítalska ferðamenn á Íslandi .